**O poezie suplă în cuprins**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Du-te, iubito, stepa te așteaptă

Și murgul bate din copită-n vânt,

Izvorul cântă pe sub pietre,-o șoaptă

Îngână zorii. Tu, fără veșmânt,

Ești mândră-n șa... Frumoasă amazoană,

O poezie suplă în cuprins

E trupul tău, iar murgul prin savană

Te-nalță-n zbor spre soarele încins.

Îmi place când te văd desculță-n scară

Și cu genunchii mângâi calul blând,

Aș călări cu tine-ntreaga vară

Și iarn-aș călări prin ger visând.

- În zori de zi încalec curcubeul,

Un mânz cu ochi de smoală şi hai hui

Voi hoinări trecând prin defileul

Unui poem fierbinte, 'n ochi căprui

Se vor aprinde stele-n preeria

Întinsă sub copite. La galop

În calea ta să ies şi poezia

S-o descifrezi sub gene. Strop cu strop

Să cadă noaptea peste noi şi cerul

Să fie mai aproape de pământ,

Să priponim luceferi de mânerul

Alcovului în care îţi descânt.

Ioan Grigoraș Liliana Trif